En 46-årig hjemløs mand er ved Retten i Glostrup blevet idømt tre måneders ubetinget fængsel, fordi han gennem næsten seks år fra 2008 til 2014 kørte hele 928 gange i S-tog uden at have billet.

I forbindelse med sagen krævede DSB 696.000 kroner i erstatning. Det krav tog retten ikke stilling til, men henviste det til et civilt søgsmål.

Sagen skulle have været for retten i september, men da lykkedes det ikke at forkynde sagen for den 46-årige, så den måtte udsættes.

Ved sagens start tirsdag var den tiltalte ikke dukket op, og anklageren lagde derfor op til, at retten skulle afsige en såkaldt udeblivelsesdom, hvilket forsvareren protesterede imod.

Læs også : Anklager: Fejl at politi tog penge fra hjemløse

Men med et kvarters forsinkelse dukkede den 46-årige op med en rygsæk og en sovepose.

Han svarede beredvilligt og med klar stemme på både anklagerens og sin forsvarers spørgsmål, og han erkendte uden forbehold de mange kontrolafgifter.

- Når det bliver koldt, så sætter jeg mig ind i et S-tog, og så falder jeg automatisk i søvn, fortæller han i retten.

På sin forsvarers spørgsmål fortæller han, at han gennem de næsten seks år ikke har fået en eneste advarsel fra DSB om, at sagen ville blive meldt til politiet.

/ritzau/